En af gerningsmændene åbnede pigens jakke og forsøgte at knappe hendes bukser op. Det lykkedes dog den 16-årige pige at slippe væk

Ved du noget om sagen? Send os dit tip på 1224@eb.dk eller SMS 1224 (alm. takst)

En 16-årig pige blev i går aftes seksuelt krænket i Herning af to mænd.

Det skriver Midt- og Vestjyllands Politi i en pressemeddelelse.

Ifølge pigens anmeldelse skete det ved 23-tiden på gågaden i Herning, hvor hun blev pågrebet bagfra af to mænd, der hev fat i hendes arme. Den 16-årige pige forsøgte at komme væk, men de to mænd råbte i stedet: 'hold kæft'.

Ifølge Midt- og Vestjyllands Politi blev pigen holdt for munden, og en af mændene åbnede hendes jakke og forsøgte at knappe hendes bukser op. Alt imens stod tre andre mænd og kiggede på.

Heldigvis lykkedes det pigen at bide den ene gerningsmand i hånden, og da hun skreg efter hjælp, forsvandt de fem mænd.

Overfor politiet beskriver pigen de fem mænd som personer med en anden etnisk oprindelse end dansk.

Episoden kommer efter flere tilfælde, hvor asylansøgere har krænket danske piger i nattelivet, men det skulle ikke være tilfældet her.

- Der er ikke noget, der indikerer, at gerningsmændene er asylansøgere, lyder det fra vagtchefen ved Midt- og Vestjyllands Politi til Ekstra Bladet.

Selv om episoden skete midt på gågaden i Herning, understreger vagtchefen over for Ekstra Bladet, at den 16-årige pige ikke var på vej i byen.